《吴王小女》
魏晋·干宝

吴王夫差小女，名曰紫玉，年十八，才貌俱美。童子韩重，年十九，在道术，女悦之，私交信问，许之为妻。重学于齐、鲁之间，临去，属其父母，使求婚。

王怒，不与女。女结气死，葬阊门之外。

三年，重归，诘其父母。父母曰：“大王怒，女结气死，已葬矣。”重哭泣哀恸，具牲币往于墓前。玉魂从墓中出，见重，流涕谓曰：“昔尔行之后，令二亲从王相求，度必克从大愿，不图别后遭命，奈何。”玉乃左顾，宛颈而歌曰：

南山有乌，北山张罗。乌既高飞，罗将奈何？意欲从君，谗言恐多。悲结生疾，没命黄垆。命之不造，冤如之何？

羽族之长，名为凤凰。一日失雄，三年感伤。虽有众鸟，不为匹双。故见鄙姿，逢君辉光。身远心近，何尝暂忘！

歌毕，欷(吁)流涕，不能自胜，邀重还冢。 重曰：“死生异路，惧有尤愆，不敢从命。”玉曰：”死生异路，吾亦知之。然今一别，永无后期，子将畏我为鬼而祸子乎？欲诚所奉，宁不相信？”重感其言，送之还冢。 玉与之饮宴，留之三日三夜，尽夫妇之礼。临出，取径寸明珠以送重，曰：“既毁其名，又绝其愿，复何言哉！愿郎自爱。若至吾家，致敬大王。”

重既出，遂诣王，自说其事。王大怒曰：“吾女既死，而重造讹言，以玷秽亡灵。此不过发冢取物，托以鬼神。”趣收重。重走脱，至玉墓所，诉之。玉曰：“无忧，今归白王。”

王妆梳，忽见玉，惊愕悲喜，问曰：“尔缘何生？”玉跪而言曰 ：“昔诸生韩重来求玉，大王不许。玉名毁义绝，自致身亡。 重从远还，闻玉已死，故赍牲币，诣冢吊唁。感其笃终，辄与相见，因以珠遗之。不为发冢，愿勿推治。”夫人闻之，出而抱之，玉如烟然。

作者简介：干宝，生卒年不详，东晋新蔡（今河南省新蔡县)人，字令升。著述颇丰，主要有《周易注》、《五气变化论》、《论妖怪》 、《论山徙》、《司徒仪》、《周官礼注》、《晋记》、《干子》、《春秋序论》、《百志诗》、《搜神记》等。其祖父干统，三国时为东吴奋武将军都亭（今湖北恩施）侯，父干莹，曾仕吴，任立节都尉，迁居海盐。干宝自小博览群书，晋元帝时担任佐著作郎的史官职务，奉命领修国史。后经王导提拔为司徒右长史，迁散骑常侍。除精通史学，干宝还好易学，为撰写《搜神记》奠定基础。